Na Cava na iNaki ni Kalou me Baleti Keda?
SE O mani wili niusipepa, sara tivi, se vakarorogo ena retio, o na vakadinata ni sa levu na basulawa, ivalu, kei na vakacaca ni batikadi. De dua e vakamosia voli na yalomu ena gauna qo na tauvimate se na nona takali e dua na wekamu voleka.
E vinaka mo taroga:
Qo beka na inaki ni Kalou me baleti au kei na noqu vuvale?
O cei e rawa ni vukei au ena noqu leqa?
Ena vakilai dina ena dua na gauna na vakacegu?
E veivakacegui na isau vakaivolatabu ni taro qori.
E KAYA NA IVOLATABU NI NA CAKAVA NA KALOU NA VEIKA VEIVAKURABUITAKI E VURAVURA.
Sa na sega na mosi, na bula vaqase, kei na mate.—Vakatakila 21:4
“Ena ladelade na lokiloki me vaka na dia.”—Aisea 35:6
“Ena rai na matadra na mataboko.”—Aisea 35:5
Era na vakaturi na mate.—Joni 5:28, 29
Ena sega na tauvimate.—Aisea 33:24
Ena sautu o vuravura ena kakana.—Same 72:16
ENA YAGA VEI IKO NA KA O VULICA ENA IVOLATABU
Ena rairai nanumi ni tadra wale ga na veika e tabaki ena imatai ni vica na tabana ni ivola qo. Ia e yalataka na Kalou ni sa vakarau cakava e vuravura na veiveisau qori, qai vakamacalataki ena iVolatabu na sala ena vakayacora kina.
E levu tale na ka eda na vulica ena iVolatabu. Kena ivakaraitaki, e dusimaki keda ena sala meda marautaka kina noda bula ena gauna qo. Vakasamataka mada na veika e dau vakalomaocaocataki iko. Qori e wili kina na leqa vakailavo se vakavuvale, na tauvimate, se na nona takali e dua na wekamu voleka. E tu ena iVolatabu na ivakasala yaga me baleta na ituvaki qori, ena vakacegui iko tale ga ena isau ni taro va qo:
Eda kila vakacava ni na vakayacora na Kalou na ka kece e yalataka?
Na nomu wilika na ivola qo e vakaraitaka ni o via kila na ka e kaya na iVolatabu. Ena yaga vei iko na ivola qo. E vakarautaki na taro ni veiparakaravu mo kila vinaka kina na iVolatabu. Era sa vakadinadinataka e vica vata na milioni na yaga ni nodra veitalanoa vakaivolatabu kei ira na iVakadinadina i Jiova. E nuitaki ni na yaga tale ga vei iko. Me vakalougatataki iko mada ga na Kalou ni o vulica na ka e kaya na iVolatabu!
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn